LV Eiropas Savienības Oficiālais Vēstnesis C 254/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 254/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ ”(ZHENJIANG XIANG CU)

EK Nr.: CN-PGI-0005-0630-16.07.2007

AĢIN ( X ) ACVN ( )

1. Nosaukums:

“ ”(Zhenjiang Xiang Cu)

2. Dalībvalsts vai trešā valsts:

Ķīnas Tautas Republika

3. Lauksaimniecības produkta vai pārtikas produkta apraksts:

3.1. Produkta veids:

1.8. grupa. Citi Līguma I pielikumā minētie produkti (garšvielas u. c.)

3.2. Produkta apraksts, uz kuru attiecas nosaukums (1):

Zhenjiang Xiang Cu ir raudzēts rīsu etiķis, kura galvenā izejviela ir lipīgi rīsi. Tam ir īpatnēja smarža un maiga garša. Tas ir spoži sarkanbrūnā krāsā ar umbras plankumiem. Tam ir spēcīga ceptu rīsu un raudzētu produktu smarža. Garša ir intensīva un maiga, delikāta un svaiga, skāba, bet ne sīva un savelkoša, patīkama un mazliet saldena. Atkarībā no specifikācijas kopējais skābums (izteikts etiķskābē) 100 ml ir no 4,5 līdz 6 g, pastāvīgā skābe (izteikta pienskābē) no 1 g līdz 1,6 g, aminoskābju slāpeklis (izteikts slāpeklī) no 0,1 līdz 0,18 g un reducējošais cukurs (izteikts glikozē) vairāk par 1 g.

Atkarībā no izturēšanas ilguma Zhenjiang Xiang Cu iedala divās kategorijās, proti, “Fragrant Vinegar”, parastais etiķis ar izturēšanas laiku vairāk par 180 dienām un “Mature Vinegar”, kas pieder pie Zhenjiang Fragrant Vinegar, ar izturēšanas laiku vairāk par 365 dienām.

3.3. Izejvielas:

1. Lipīgie rīsi no Zhenjiang reģiona. Tiem ir noturīga laba kvalitāte, augsta glutinozitāte un piemērots kopproteīnu saturs. Amilopektīna saturs var sasniegt 100.

2. Kviešu klijas iegūst no vietējiem augstākā labuma kviešiem, tām ir daudz barības vielu, kas etiķskābes baktērijām vajadzīgas fermentācijas procesa nodrošināšanai.

3. Rīsu sēnalas no pārstrādātiem vietējiem rīsiem. Tām ir barotnes funkcija, un mikroorganismi tās izmanto, rūgšanas procesos izdalot īpašas gāzes un tādējādi veidojot vidi etiķskābes baktēriju augšanai un fermentatīvajai darbībai.

4. Daqu ir cietes hidrolizētāju baktēriju celmu augšanas veicinātājs un iegūts ar tradicionāliem paņēmieniem fermentācijas procesā, izmantojot tādas augstākā labuma vietējās izejvielas kā kvieši, mieži un zaļie zirņi.

5. Cepti rīsi. Lipīgi nedaudz apdedzināti rīsi, kas iegūti no augstākā labuma vietējiem rīsiem. Šī ir galvenā sastāvdaļa, kas Zhenjiang Fragrant Vinegar piešķir raksturīgo smaržu un krāsu.

6. Ūdens. Tīrs ūdens, kas sakrājies Zhenjiang reģiona savdabīgajos ģeoloģiskajos veidojumos, tajā ir daudz minerālvielu. Tas ir mazliet saldens, tam ir pietiekama cietība un atbilstošs pH, kas ir piemērots etiķa raudzēšanai.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā;

Zhenjiang Xiang Cu ražošana, tostarp daqu un rīsu vīna pagatavošana, misas raudzēšana, etiķa ekstrakcija un jēletiķa tvaicēšana un glabāšana/izturēšana jāveic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai, u. c.:

Stikla pudeles, kas atbilst pārtikas higiēnas prasībām. Ārējais iepakojums – kartona kastes.

3.7. Īpaši noteikumi marķēšanai:

Zhenjiang Xiang Cu etiķeti izdrukā un piestiprina pudelei. Etiķetē jānorāda šādi galvenie elementi – produkta nosaukums (Zhenjiang Xiang Cu), ražošanas metode (cietvielu barotnes fermentācija), etiķa kategorija (raudzēts etiķis), galvenās sastāvdaļas, tīrsvars, ražotāja nosaukums un adrese, ražošanas datums un produkta standarta kods.

4. Precīza ģeogrāfiskā apgabala definīcija:

Zhenjiang apgabals atrodas Ķīnas dienvidaustrumu daļā Yangtze upes dienvidu krastā. Tas atrodas starp 31° 37′–32° 19′ ziemeļu platumu un 118° 58′–119° 58′ austrumu garumu. Apgabals ietver Jurong pilsētu, Danyang pilsētu, Yangzhong pilsētu, Dantu reģionu, Jingkou reģionu, Runzhou reģionu un Zhenjiang attīstības zonu.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Zhenjiang atrodas Ķīnas dienvidaustrumu daļā pie Yangtze upes un Lielā kanāla sateces. Tajā ir tipisks mitrs musonu klimats ar pāreju no mēreni siltas zonas uz subtropisku zonu. Gada vidējais saules spīdēšanas ilgums ir 2 050,7 stundas, saulesgaismas procentuālā daļa 46,8 %, gada vidējā temperatūra 15,4 °C, vidējais mitrums 77 % un gada vidējais nokrišņu daudzums vairāk nekā 1 000 mm. Zhenjiang apgabalu veido daudzi pakalni, auglīga lauksaimniecības zeme, sazarots upju tīkls un daudz nelielu salu un upju ostu. Tā ir zaļa zona ar patīkamu mitru klimatu.

5.2. Produkta specifika:

Zhenjiang Xiang Cu ir spoži sarkanbrūnā krāsā ar umbras plankumiem. Tam ir spēcīga ceptu rīsu un raudzētu produktu smarža. Garša ir intensīva un maiga, lai arī tai piemīt neliels skābums, ko rada etiķskābe, pienskābe, ābolskābe, dzintarskābe, citronskābe un glikonskābe, bet garšai nav savelkošu īpašību. Tā ir maiga un svaiga, delikāta un mazliet salda.

5.3. Saikne starp ģeogrāfisko apgabalu un produkta kvalitāti vai īpašībām vai produkta īpašo kvalitāti, reputāciju vai citām īpašībām:

Zhenjiang atrodas Ķīnas dienvidaustrumu daļā, un tajā ir tipisks mitrs musonu klimats ar pāreju no mēreni siltas zonas uz subtropisku zonu. Tas atrodas pie Yangtze upes un Lielā kanāla sateces, tā ainavu veido zemi zaļi pakalni, auglīga lauksaimnieciski izmantojama zeme, sarežģīts upju tīkls, daudz nelielu salu un upju ostas. Apgabals ir bagāts ar lauksaimniecības kultūraugiem – rīsiem, kviešiem un zaļajiem zirņiem, kas dod tādus blakusproduktus kā kviešu klijas un rīsu sēnalas. Fakts, ka Zhenjiang apgabalā ir daudz mitruma un zaļo zonu, veicina etiķskābes baktēriju vairošanos un augšanu. Ūdens no pakalniem un avotiem ietek upēs, ezeros un satek mitrajā augsnē, pirms tam plūzdams pār akmeņiem un klintīm, tādējādi bagātinoties ar minerālvielām un radot spēcīgu un nedaudz saldenu garšu, kas ir vispiemērotākā etiķa raudzēšanai.

Zhenjiang pilsēta ilgu laiku bija pazīstama kā pilsēta kalnu mežā un etiķa dzimtene. Etiķa ražošanu Zhenjiang iedzīvotāji uzsāka jau pirms 1 400 gadiem. Zhenjiang Xiang Cu lietošana nostiprinājās Liang dinastijas valdīšanas laikā. Ķīnas medicīnas klasiķi to uzskatīja par labāko rīsu etiķi, un tas ieguvis zelta medaļu starptautiskā konkursā Qing dinastijas valdīšanas laikā. Zhenjiang Xiang Cu ir kļuvis par pilsētas vizītkarti. Pilsētā ir gandrīz 100 ražotņu, kurās gatavo etiķi, te gaisā virmo etiķa smarža un visur vērojami ar etiķa lietošanu saistīti ēšanas paradumi un galda kultūra.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

(1) OV L 93, 31.3.2006., 12. lpp.